Valentin Ivancea, președintele Consiliului Județean Bacău, a vizitat în această dimineață șantierul Athletic Park, ale cărui lucrări trebuie să fie încheiate în circa șase luni.
Ideea construirii unui parc atletic a fost inspirată de proiectul Athletic Exploratorium din Odense, Danemarca- primul și unicul parc inovator de atletism din Europa.
„Se lucrează în forță, sunt foarte mulțumit de mobilizarea constructorului”, a concluzionat Ivancea, după vizita pe șantier. Lucrările din această perioadă constau în decopertări și rezolvarea diferențelor de nivel.
Potrivit contractului cu constructorul, asocierea Conextrust SA, Routte Construct SA și Evalcons Tech SRL, după cele două luni de proiectare care au trecut, execuția are termen de finalizare de 6 luni. Investiția de circa 14,5 milioane de euro este asigurată de la bugetul CJ, însă se fac demersuri pentru obținerea unei finanțări europene, alături de alte proiecte din prioritatea europeană New Bauhaus.
În Athletic Park va fi amenajată o pistă de alergare circulara de 400 m cu 6 culoare individuale de alergare și o pistă de sprint cu 8 culoare de alergare. Proiectul include amenajarea infrastructurii pentru o multitudine de activități (diferite tipuri de instalații și echipamente de atletism: sărituri, diferite tipuri de aruncări, diferite tipuri de alergare și zona amenajata pentru ciclism, terenuri pentru jocurile de echipă).
Tot în acest complex parc vor fi realizate și construcții destinate activităților complementare sportului (vestiare, grupuri sanitare, spatii administrative, spații de depozitare, spații multifuncționale).